钦定古今图书集成/明伦汇编/官常典/第722卷 > 马遂
## 钦定古今图书集成/明伦汇编/官常典/第722卷 > 马遂

按《宋史忠义传》：“遂，开封人。初隶龙卫军，补散直，改三
班奉职，为北京指使。闻王则叛，中夜叱咤，晨起诣留
守贾昌朝请击贼。昌朝因使持榜入贝州招降，则盛
服见之，遂谕以祸福，辄不答。遂将杀则，而无兵仗自
随，时张得一在侧，欲其助己，目得一，得一不动，遂奋
起投杯抵则，扼其喉，欧之流血，而左右卒无助之者。”
贼党攒刃聚噪至，断一臂，犹詈则曰：“妖贼，恨不斩汝
万段！”贼缚遂厅事前支解之。则仓猝被欧，骇伤病，数
日乃起。事闻，仁宗叹息久之，赠宫苑使，封其妻为旌
忠县君，赐冠帔，官其子五人。后得杀遂者，骁捷卒石
庆使其子剖心而祭之。